IRPC บวกแรง! นิวไฮในรอบกว่า 5 ปี โบรกฯ เชียร์ซื้อ ชูเป้า 5.85 บ.
IRPC บวกแรงเกือบ 4% นิวไฮในรอบกว่า 5 ปี ล่าสุด ณ เวลา 10.58 น.อยู่ที่ 5.40 บาท บวก 0.20บาท หรือ 3.85% สูงสุดที่ 5.45 บาท ต่ำสุดที่ 5.25 บาท มูลค่าการซื้อขาย 1.47 พันล้านบาท ด้าน บล.โกลเบล็ก เชียร์ “ซื้อ” ชูเป้า 5.85 บาท
12 ม.ค. 2560

ผู้สื่อข่าวรายงานว่า ราคาหุ้นบริษัท ไออาร์พีซี จำกัด (มหาชน) หรือ IRPC ล่าสุด ณ เวลา 10.58 น.อยู่ที่ 5.40 บาท บวก 0.20 บาท หรือ 3.85% สูงสุดที่ 5.45 บาท ต่ำสุดที่ 5.25 บาท มูลค่าการซื้อขาย 1.47 พันล้านบาท ขณะที่ดัชนีหุ้นโดยรวมบวก 0.11%
 
โดยราคาหุ้น IRPC ปรับตัวขึ้นสูงสุดในรอบกว่า 5 ปี นับตั้งแต่ราคาอยู่ที่ 5.40 บาท เมื่อวันที่ 17 ส.ค.54
ด้าน บล.โกลเบล็ก ระบุในบทวิเคราะห์แนะนำซื้อ IRPC ให้ราคาเป้าหมายที่ 5.85 บาท โดยคาดกำไรไตรมาส 4/59 ปรับตัวดีขึ้นจากไตรมาสก่อนหน้า จากค่าการกลั่นปรับตัวขึ้นราว 1-2 ดอลลาร์/บาร์เรลสู่ 5.5-6.5 ดอลลาร์/บาร์เรล อีกทั้งคาดว่าจะมี Stock gain หลังราคาน้ำมันปรับตัวขึ้นสู่ 52 ดอลลาร์/บาร์เรล เพิ่มขึ้น 21% จากไตรมาสก่อนหน้า ขณะที่คาดว่ากำไรปี 59 ที่ 1.02 หมื่นล้านบาท เติบโต 9% จากปี 58
พร้อมคาดโครงการ UHV จะหนุนค่าการกลั่นรวมเพิ่มขึ้นอีก 2 ดอลลาร์/บาร์เรลจากระดับปัจจุบันสู่ 15-16 ดอลลาร์/บาร์เรลและส่งผลให้บริษัทใช้กำลังการกลั่นเพิ่มขึ้นสู่ 1.95 แสนบาร์เรล/วันเพิ่มขึ้นจากในปัจจุบันที่ 1.83 แสนบาร์เรล/วันเป็นปัจจัยหนุนผลประกอบการเพิ่มเติม
นอกจากนี้ ปี 2560 โรงงานผลิต PP จะแล้วเสร็จโดยเพิ่มกำลังการผลิตให้บริษัทอีก 3 แสนตัน/ปี ทำให้กำลังการผลิตเพิ่มขึ้นสู่ 7 แสนตัน/ปี ซึ่งจะช่วยหนุนผลประกอบการของบริษัทในระยะยาว เนื่องจากผลิตภัณฑ์ปลายน้ำมีอัตรากำไรที่สูงกว่าผลิตภัณฑ์ต้นน้ำ